אחרי שנים של המתנה, סין עומדת להכריז שמחלבות ישראליות, ובראשן תנובה, יוכלו לייצא אליה לראשונה מוצרי חלב, כמו גבינות צהובות. מדובר בשוק ענק של 1.4 מיליארד סינים, ולכן זו בשורה ענקית עבור תנובה, שסבלה בשנים האחרונות מרגולציה כבדה וירידה בנתח שוק.
ב"ידיעות אחרונות" דווח כי הרשויות הסיניות עידכנו בימים האחרונים את שר החקלאות, אורי אריאל, שהבדיקה בנושא הסתיימה והאישור יתקבל. ההערכה היא שההכרזה תתבצע ב־14 בנובמבר במהלך ביקור רשמי מתוכנן של אריאל בסין. אתמול נפגש אריאל עם סגן שר החקלאות הסיני, שהגיע לישראל במשלחת המלווה את סגן נשיא סין, וואנג צ'ישאן. במקביל עודכנה בנושא גם הנהלת תנובה.
במרס 2017, בעת ביקורו של ראש הממשלה נתניהו בבייג'ינג - נסיעה אליה התלווה מנכ"ל משרד החקלאות שלמה בן־אליהו - נחתם הסכם סחר בין שתי המדינות ובו סעיף המתייחס למתן אישור ליצוא חלבון מהחי מישראל לסין. אישור זה לא היה אוטומטי, והיה כרוך בהליך הביורוקרטי ובבדיקות מצד הרגולטורים הסיניים. החשש היה כי התהליך ייארך שנים. מקורבים לנושא קושרים את ההכרזה הצפויה לעיתוי ביקורו של סגן נשיא סין בישראל ולמחווה מצידו.